લોકસભા-૨૦૧૯ ચુંટણીને લઈને ભાજપે તૈયારીઓ શરૂ કરી દીધી છે.મહેસાણા લોકસભા બેઠકની તૈયારીઓની સમીક્ષા કરવા માટે પ્રદેશ મહામંત્રી ભીખુ દલસાણીયા, કે.સી.પટેલ, જિલ્લા પ્રભારી જગદીશ પટેલ, જિલ્લા ભાજપ પ્રમુખ નીતિન પટેલ, સાંસદ જયશ્રીબેન પટેલ, ધારાસભ્યો ભરતસિંહ ડાભી, ઋષિકેશ પટેલ, રમણ પટેલ, કરશન સોલંકી, પૂર્વ ધારાસભ્યો નારાયણ પટેલ, રજની પટેલ સહિત દરેક તાલુકા અને શહેર સંગઠનનાં પ્રમુખ, મહામંત્રીઓ, મોરચાનાં હોદ્દેદારો ઉપસ્થિત રહ્યાં હતા. આ બેઠકમાં વર્ષ ૨૦૧૪ ની લોકસભા અને ૨૦૧૭ ની વિધાનસભાની ચુંટણીની સમીક્ષા કરીને દરેક જિલ્લા પંચાયત બેઠક દીઠ આગેવાનોને જવાબદારીઓ સોંપવામાં આવી હતી.આ બેઠક બાદ માધ્યમોને સંબોધતાં પ્રદેશ મહામંત્રી કે.સી.પટેલે હાર્દીક પટેલ પર પ્રહાર કરતાં કહ્યુ હતુ કે તે જ્યારે જ્યારે ભૂંસાતો જાય છે ત્યારે નવું તરકટ કરતો હોય છે.પરંતુ મહેસાણા જિલ્લામાં મોટાભાગનાં પાટીદારો ભાજપ સાથે છે.કોંગ્રેસની સાથે રહીને કામ કરવાવાળા ખુલ્લા પડી ગયા છે.કોંગ્રેસનાં પીઠ્ઠું તરીકે કોંગ્રેસને મદદરૂપ કેવી રીતે થવાય તેવા હવાતીયા મારી રહ્યાં હોવાનો આક્ષેપ કર્યો હતો.જ્યારે કોંગ્રેસે લોકસભાની બેઠક માટે ઉમેદવારોની પસંદગી બાબતે કરેલી બેઠક અંગે કોંગ્રેસ પર કટાક્ષ કરતાં કહ્યું હતું કે દર વખતની ચુંટણીમાં બે વર્ષ પહેલાં, એક વર્ષ પહેલાં અને ૬ મહિના પહેલાં ઉમેદવારોની જાહેરાત કરવાનું કહીને કોંગ્રેસ ફોર્મ ભરવાની તારીખનાં દિવસ સુધી ઉમેદવાર જાહેર કરી શકતી નથી.જ્યારે ભાજપમાં ઉમેદવારો પસંદગી કરવાની એક પધ્ધતિ છે તે અનુસાર જ ઉમેદવારની પસંદગી થતી હોય છે.